**Hvem fortæller historien om folket imod den korrupte elite - og hvorfor?**

POLITIK: Når Trump-tilhængere besætter kongressen, er det både helt særligt USA’sk - og handler om mink og traktordemonstrationer, corona-diskussioner samt Mette Frederiksen, Inger Støjberg, Grundloven og Rigsretten...

Det er en god ide at lytte efter en ekstra gang, når nogen påstår at udtale sig på andres - for eksempel folkets - vegne, siger **professor Christian Albrekt Larsen** på Aalborg Universitets Institut for Politik og Samfund.

Han ser voldsomhederne i Washington og andre aktuelle politiske fortællinger som udtryk for populisme og understreger, at det ikke i sig selv er et negativt begreb.

Tværtimod, siger han, er det en demokratisk dyd at lytte til folket.

I et repræsentativt demokrati sker dét rent praktisk ved, at borgerne kan stemme og dermed vælge repræsentanter til lovgivende forsamlinger.

- Det system sikrer, at folkets røst bliver kanaliseret ind i eliterne, siger Christian Albrekt Larsen.

**Eliten lytter ikke**

Sådan er det i hvert fald i princippet både her og i USA.

I USA gør det sig bare gældende, at der objektivt er klangbund for fortællingen om, at eliten ikke lytter til folket. Den fortælling, som bragte Donald Trump til magten.

- Og for den sags skyld Barack Obama, siger Christian Albrekt Larsen og forklarer, at der i USA er så stor økonomisk ulighed, at der reelt er kæmpestore masser, som ikke har oplevet indkomstfremgang i de sidste 30 år, måske endda tværtimod.

- Man har ikke lyttet til deres objektive interesse om en mere lige indkomstfordeling. Man har ikke produceret en type samfund, som objektivt er i massernes interesse, siger professoren og peger på, at Donald Trump, selv om han økonomisk set ikke tilhører de masser, har været eminent til at mobilisere vælgere på fortællingen om folket over for en korrupt elite - lige som Barack Obama gav stemme og håb til sorte vælgere, som heller ikke var blevet hørt.

- Hillarys store problem var, at hun selv var en del af eliten og derfor umuligt kunne genfortælle historien om en korrupt elite, men det kunne Obama faktisk, siger Christian Albrekt Larsen.

Fortællingen om eliten versus folket - og den populistiske tilgang til politik - lyder også rundt omkring i Europa og sågar i Danmark, hvor klangbunden imidlertid ifølge professoren er tynd.

- Når man er i et relativt lige samfund, er det sværere at komme med, at eliten slet ikke hører på de store bundgrupper, som har det ad helvede til. Der er simpelthen ikke så meget at komme efter, siger professoren.

Alligevel er der politiske aktører, der agerer populistisk. Flest i den udgave, hvor man udgiver sig for at tale på folkets vegne, og trods alt færre i den udgave, hvor man stiller folket op imod en korrupt elite.

**På folkets vegne**

Det første er, understreger Christian Albrekt Larsen, ikke nødvendigvis udemokratisk.

Han peger på, at Socialdemokratiet, dengang det blev et stort parti, brugte sloganet “Danmark for folket” og at der er flere partier - Dansk, Det Konservative og Socialistisk - der med deres valg af navn signalerer, at de taler på hele folkets vegne og ikke på vegne af deres vælgere.

- Det hviler på forestillingen om, at der er ét folk, som man kan tale på vegne af, og det kan knække over og blive udemokratisk, når et såkaldt folkeparti ikke anerkender, at der er modstridende meninger og værdier nede i folket.

En anden form for populisme - villet folkelighed - er, når politikere signalerer, at de står på folkets side.

Han peger på Pia Kjærs-gaard, Inger Støjberg og Mette Frederiksen som eksempler.

Han slår en smut tilbage til USA, hvor eksempelvis Donald Trump ved at bære kasket og spise burgere lykkes med at fremstå som an ordinary man, og sammenligner med, at Pia Kjærsgaard eksempelvis på Twitter gør meget ud af at være normal på alle parametre.

Med hensyn til Inger Støjberg og Mette Frederiksen peger han på, at de gør meget ud af at fremstå som jyske og dermed eksponenter for folket.

- Jo længere man kommer fra København, jo bedre virker fortællingen om, at der er en elite - typisk i København - som ikke har forstået, hvad folket - bonderøvene ude i Skive - tænker og føler. Og så forestiller man sig, at Støjberg har en speciel kanal til folket, fordi hun er valgt i Skive, og så må hun jo have ret i, hvad hun siger, forklarer Christian Albrekt Larsen og peger på, at Mette Frederiksen gør det samme.

- Hun gør et kæmpe nummer ud af, at hun kommer fra Aalborg. Nævner det tit, fordi det får betydningen, at hun er lidt mere folkelig, fordi hun kommer så langt væk fra København, som man kan.

Populismen får en skrue væk fra det demokratiske, når utilfredse landmænd i protest kører deres traktorer ind i byerne, eller når - som i weekenden - “mænd i sort” demonstrerer i Aalborg og København.

**Det begynder at lugte**

Christian Albrekt Larsen peger på, at landmændene har en helt legitim demokratisk ret til at protestere ligesom alle andre grupper i et pluralistisk samfund, der føler sig ramt.

- Man kan endda sige, at de har en større demokratisk ret til at blive hørt. Ligesom det giver god mening at lytte til minkavlerne i stedet for akademikeren på Aalborg Universitet, fordi de har mere i klemme, siger han og peger på, at protesterne ændrer karakter, når landmændene går fra at forfægte egne interesser til at fremstille sig som folkets repræsentanter.

- Når det bliver den dér med, at eliten er blevet møgkorrupt, og nu kører vi på folkets vegne ud og fjerner den - eller signalerer, at den skulle finde sig noget andet at lave, siger Christian Albrekt Larsen og tilføjer, at så er der ikke så langt til Capitol Hill.

- Og når Inger Støjberg kommer til at sige, at sumpen skal drænes på Christiansborg, så ligger der det i det, at det ikke bare er landmændene, der kommer kørende der, men at det er folket, og så begynder det at lugte af populisme.

Christian Albrekt Larsen peger på, at mediernes måde at agere på gør det sværere at gennemskue, når der er populistiske fortællinger på spil, fordi billederne umiddelbart kommer til at understøtte dem.

- Billederne viser jo, at her kommer det almindelige folk, som går rundt i noget andet tøj end dem i habitter - altså regeringen - og når Clement i tv inviterer til debat og stiller fire almindelige mennesker over for nogen i habit, så kan man jo godt se, at der en skillelinje mellem de to parter. De taler også forskelligt, siger Christian Albrekt Larsen, som også peger på, at mediernes selvforståelse er, at man tager parti for “den lille” mod “den store”. For folket mod eliten.

- Det passer ind i mediernes forestilling om, at de er vagthunden, der skal forholde sig kritisk hele tiden - primært over for magthaverne. Det der med at forholde sig kritisk til ham, der kører traktoren ind på Rådhuspladsen, det udfordrer selvforståelsen hos mange journalister, siger Christian Albrekt Larsen, der dog samtidig peger på, at det er med til at sikre mediernes legitimitet, at man “holder med den lille”.

**Et gran af sandhed**

Og selv om der ifølge Christian Albrekt Larsen er et gran af sandhed i, at journalisterne tilhører eliten og i hvert fald ikke bunden af samfundet, ser han ikke antydningen af, at vi nærmer os tilstande som i USA, hvor mange - eksempelvis Donald Trump - slår pressen i hartkorn med eliten. Tværtimod peger han på, at målinger viser, at den danske befolkning generelt har stort tillid til medierne.

Alligevel er medierne ikke de bedste til at hjælpe befolkningen med at afdække populismen og at afdække forskellen mellem den demokratiske og ikke-demokratiske udgave.

Her må man ifølge Christian Albrekt Larsen hjælpe sig selv.

- Man må give det en anden tanke på, hvad det egentlig er, man læser, ser og hører, og spørge: Hvad er det egentlig, der bliver sagt. Det er vel egentlig det bedste, siger han.

Og i den sammenhæng kan den horn- og pelsklædte mand, Jake Angeli hedder han, ende med at blive en gevinst for demokratiet, selv om hans motiver var nogle andre.

NORDJYSKE har været i kontakt med en fotograf, der interviewede manden inden stormen på Capitol Hill.

Han fik det klare indtryk, at manden - der er set ved mange andre demonstrationer - mest er optaget af at sætte fokus på sig selv ... men det er en helt anden historie.

Uddrag af artikel af Claus Smidstrup i Nordjyske d. 11.01.21